DA Den Europæiske Unions Tidende C 71/21

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 71/10)

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»PROSCIUTTO DI NORCIA«

EF-Nr.: IT-PGI-0117-1554-11.07.2007

BGB ( X ) OB ( )

1. Afsnit i varespecifikationen, som berøres af ændringen:

— Produktets betegnelse — Varebeskrivelse — Geografisk område — Bevis for oprindelse — Produktionsmetode — Tilknytning — Mærkning — Krav i nationale bestemmelser — Andet [angives nærmere]

2. Type ændring:

— Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort — Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Varebeskrivelse

I artikel 3 i den godkendte varespecifikationen henvises der til »tunge voksne svin« som råvare ved produktion af den beskyttede geografiske betegnelse »Prosciutto di Norcia«. Da der findes en meget præcis definition af betegnelsen »tunge voksne svin«, findes det hensigtsmæssigt at uddybe egenskaberne for »tunge voksne svin« i varespecifikationen, for således informere kontrolinstansen og forbrugerne bedre.

3.2. Bevis for oprindelse

Det findes hensigtsmæssigt at indføre oplysninger vedrørende oprindelsen, som ikke er nævnt i den gældende varespecifikation, i artikel 7.

3.3. Krav i nationale bestemmelser

Alle henvisninger til kontrolaktiviteter, der udføres af beskyttelsesorganet (il Consorzio) fjernes fra varespecifikationen, da disse aktiviteter er uforenelige med bestemmelserne i artikel 10 og 11 i forordning (EF) nr. 510/06.

ENHEDSDOKUMENT

RÅDETS FORORDNING (EF) Nr. 510/2006

»PROSCIUTTO DI NORCIA«

EF-Nr.: IT-PGI-0117-1554-11.07.2007

BGB ( X ) OB ( )

1. Betegnelse:

»Prosciutto di Norcia«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype [jf. bilag II]

Kategori 1.2 — Kød og kødprodukter

3.2. Beskrivelse af produktet med betegnelsen i punkt 1

Prosciutto di Norcia BGB er en lagret fersk skinke, der på markedsføringstidspunktet har form som en pære og vejer minimum 8,5 kg. Skærefladen er kompakt med en rosa til rød farve. Den er karakteriseret ved en typisk let krydret duft, og den er smagfuld, men ikke salt.

3.3. Råvarer (kun for forarbejdede produkter)

Prosciutto di Norcia BGB fremstilles af skinker fra svin af de traditionelle italienske racer Large White og Landrace, forædlet i overensstemmelse med den italienske stambog, eller afkom af orner af de samme racer og fra afkom af orner af racen Duroc italiana, forædlet i overensstemmelse med den italienske stambog. Derudover tillades også afkom af orner af andre racer eller af krydsede racer, forudsat at de kommer fra selektions- eller krydsningsprogrammer, hvis målsætninger er forenelige med den italienske stambog for så vidt angår fremstilling af tunge svin. Der er ingen geografisk afgrænsning for svinenes oprindelse.

Under alle omstændigheder kan følgende svin ikke anvendes: svin med antitetiske træk, især bærere af det gen, der medfører følsomhed over for stress (PSS), racer og dyr, der ikke opfylder varespecifikationens forskrifter, og racerene dyr af racerne Landrace Belga, Hampshire, Pietrain, Duroc og Spotted Poland.

3.4. Foder (kun for produkter af animalsk oprindelse)

Det anvendte foder skal være i overensstemmelse med handelsstandarderne. Sammen med opdrætsteknikkerne medvirker daglige moderate forøgelser af foderrationen til at sikre produktion af tunge svin.

Til fodring af svin med en levende vægt på mellem 30 og 80 kg anvendes foder som angivet i tabel 1 og 2 i varespecifikationen, således at mængden af tørstof bestående af korn udgør minimum 45 % af den samlede mængde. Til fodring af svin med en levende vægt på over 80 kg anvendes udelukkende foder, som angivet i tabel 2, således at mængden af tørstof bestående af korn udgør minimum 55 % af den samlede mængde.

Kombineret anvendelse af valle og kærnemælk må ikke overstige 15 liter per dyr om dagen.

Indholdet af kvælstof hidrørende fra bærme skal være under 2 %.

Kombineret anvendelse af tørret kartoffel og maniok må ikke overstige 15 % af foderrationens samlede mængde tørstof. For alle de ovenfor nævnte parametre tillades tolerancer på højst 10 %.

Sammensætningen af foderrationen skal kunne dække dyrenes behov i de forskellige faser i opdrætscyklussen, i overensstemmelse med målene i varespecifikationen.

Vitamin- og mineraltilskud i rationen er tilladt inden for de grænser, der er fastsat i lovgivningen.

3.5. Specifikke etaper af produktionen, som skal finde sted i det afgrænsede geografiske område

Faserne i produktionen og modningen af »Prosciutto di Norcia« skal foregå inden for det produktionsområde, der er angivet i punkt 4.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Prosciutto di Norcia markedsføres med et særligt mærke, der identificerer produktet. Mærket er et brændemærke bestående af et logo med påskriften »Prosciutto di Norcia«. Angivelsen af den beskyttede geografiske betegnelse »Prosciutto di Norcia« skal fremstå med tydelige bogstaver, der ikke kan slettes og nemt kan skelnes fra enhver anden tekst på etiketten, og den skal være direkte efterfulgt af betegnelsen »Indicazione geografica protetta« og/eller af forkortelsen »IGP«, der oversættes til sproget i det land, hvor produktet markedsføres. Disse angivelser kombineres med betegnelsens logo. Der må ikke anføres andre oplysninger end de udtrykkeligt tilladte.

Det er tilladt at angive navne, firmanavne eller brands, blot de ikke er af rosende karakter eller vildleder køberen, samt at angive eventuelle navne på svinebedrifter, hvorfra produktet stammer.

4. Præcis afgrænsning af det geografiske område:

Det geografiske område for bearbejdning af »Prosciutto di Norcia« består af kommunerne Norcia, Presi, Cascia, Monteleone Spoleto og Poggiodomo i de områder, der er beliggende mindst 500 meter over havets overflade.

5. Tilknytning til det geografiske område:

5.1. Det geografiske områdes egenart

Det geografiske område nævnt i punkt 4 er karakteriseret af høje bjergrygge, der forhindrer tilstrømning af den fugtige luft fra havet, samt af en høj forekomst af kalkformationer, der tillader spredning af regnvandet. Disse egenskaber har sammen med den viden og specialisering inden for husdyrbrug og bearbejdning af svineudskæringer, som indbyggerne har erhvervet gennem tiden, medført, at der i dette geografiske område er blevet skabt det bedst mulige naturlige og menneskelige miljø til fremstilling af en skinke af høj kvalitet.

5.2. Produktets egenart

Prosciutto di Norcia er karakteriseret ved en kompakt skæreflade af rosa til rød farve, en let krydret duft samt en kraftig, men ikke saltet smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Egenskaberne ved Prosciuto di Norcia BGB er tæt forbundet med de miljømæssige forhold samt med de menneskelige faktorer i tilknytning til bearbejdningen. Områdets naturlige miljø er særdeles fordelagtigt for modnings- og lagringsprocessen på grund af klimaforholdene og naturen i de områder, der er beskrevet i punkt 5.1. Desuden var området Nursino allerede i romertiden berømt for konservering af svinekød. På grund af fattigdommen i landbruget i bjergområderne og den inaktivitet, som den kolde årstid medførte, var områdets indbyggere specialiserede i aktiviteter inden for husdyrbrug. Husdyrbrug blev støttet under den romerske republik og det romerske imperium og efterfølgende af Kirkestaten, der arbejdede på at fremme landområderne i Lazio-egnen. Bønderne var allerede dengang erfarne, hvad angik anatomi og slagtning samt bearbejdning og konservering af de særlige svineudskæringer, der stadig anvendes i dag, og som dengang blev solgt, saltet og modnet i nærområderne.

Henvisning til offentliggørelsen af varespecifikationen:

Den konsoliderede udgave af varespecifikationen kan ses

— på webstedet: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all'esame dell'UE (Reg CE 510/2006)«.

(1) EUT L 93 af 31.3.2006, s. 12.